送妙侍者遊方
作者：釋慧空
朝代：宋

paragraphs: 秋雨秋風如解事，忽送新涼到庭戶。
道人明日先我行，少立斯須聽吾語。
龍蛇共路古猶今，魔佛同源水非乳。
滿世誰能辨正邪，入門且可分賓主。
句中有眼汝驗渠，棒下無私渠驗汝。
好手雖然不犯鋒，橫身卻在鋒鋩裏。
象王蹴蹋驢群空，師子嚬呻狐類死。
道人一等是精靈，大顯無功合如此。
愧當十偈非賞音，喜見獨行無伴侶。
相逢休問來何從，佛壽之孫佛心子。